Správa o výkone práv akcionára v akciovej spoločnosti so 100% majetkovou účasťou štátu Správa služieb diplomatickému zboru, a.s.
za rok 2004

     	Dňa 01.10.2001 bola na základe rozhodnutia zakladateľa Ministerstva zahraničných vecí SR, Hlboká cesta 2, Bratislava zastúpeného JUDr. Eduardom Kukanom, založená akciová spoločnosť s obchodným názvom Správa služieb diplomatickému zboru, a.s. so sídlom Palisády 31, 811 06 Bratislava. Spoločnosť bola založená bez výzvy na upisovanie akcií. Spoločnosť je zapísaná v Obchodnom registri Okresného súdu Bratislava v oddiely Sa, vložka č. 2834/B, IČO: 35 822 163.

     	Základné imanie spoločnosti je 1.517.000.000,- Sk vytvorené nepeňažným vkladom zakladateľa. Nepeňažný vklad zakladateľa do základného imania je podrobne špecifikovaný a ocenený znaleckými posudkami dvoch znaleckých organizácií:
	
    	Základné imanie spoločnosti je rozdelené na 15.170 akcií, z ktorých každá akcia má menovitú hodnotu 100.000,- Sk. Akcie spoločnosti majú podobu listinných cenných papierov a nie sú verejne obchodovateľné. Akcie majú podobu listinného cenného papiera, vydaného v podobe hromadnej akcie na meno Ministerstvo zahraničných vecí SR, Hlboká 2, Bratislava, v celkovej menovitej hodnote 1.517.000.000,- Sk, nahrádzajúcej 15.170 kusov akcií série A s menovitou hodnotou jednej akcie 100.000,- Sk, séria A, číslo 000001. Hromadná akcia je vyrobená ako ceninový papier s viacerými ochrannými prvkami.

     	V súlade s príslušnými ustanoveniami zákona č. 600/1992 Zb. o cenných papieroch a § 269 ods. 2 Obchodného zákonníka bola  medzi SSDZ, a.s. a Strediskom cenných papierov SR, a.s., so sídlom Ul. 29. augusta 1/A, Bratislava uzatvorená zmluva s emitentom listinných akcií na meno o vedení zoznamu akcionárov.

     	Spoločnosť prebrala všetky práva a záväzky zrušenej príspevkovej organizácie Správa služieb diplomatickému zboru, so sídlom Palisády č. 31, IČO: 30844169, plynúce z titulu jej hmotného a nehmotného majetku. Vklad majetku do spoločnosti odsúhlasila Vláda SR uznesením č. 746 dňa 15. augusta 2001 v súlade s § 13 ods. 7 písm. b/ bod 2 zákona č. 278/1993 Z.z. o správe majetku štátu v platnom znení.

     	V zmysle čl. V. Stanov spoločnosti zo dňa 01.10.2001, akcionárom spoločnosti je Ministerstvo zahraničných vecí Slovenskej republiky, v zastúpení ministrom zahraničných vecí SR. Práva a povinnosti akcionára ustanovujú právne predpisy a stanovy spoločnosti.
	 
     	Akcionára na valnom zhromaždení môže zastupovať zástupca, ktorému akcionár udelil písomné plnomocenstvo. Splnomocnenec musí byť k účasti na valnom zhromaždení splnomocnený písomným plnomocenstvom s určeným rozsahom plnej moci a s úradne overeným podpisom akcionára.

     	Akcionár má právo na podiel zo zisku  spoločnosti /dividendu/, ktorý valné zhromaždenie podľa výsledku hospodárenia určilo na rozdelenie. Na výplatu dividend nemožno použiť základné imanie, ani rezervný fond a ani prostriedky, ktoré sa majú použiť na doplnenie rezervného fondu. Akcionár nie je povinný vrátiť spoločnosti dividendu prijatú dobromyseľne. Podiel členov predstavenstva a členov dozornej rady na zisku /tantiému/ stanoví valné zhromaždenie zo zisku určeného na rozdelenie.

Výkon práv valného zhromaždenia v zmysle Stanov spoločnosti a Obchodného zákonníka od 1.1.2004 do 31.12.2004

Rozhodnutia jediného akcionára SSDZ, a.s. – MZV SR za rok 2004

      Dátum: 20.1.2004
Rozhodnutie ministra zahraničných vecí Slovenskej republiky ako štatutárny zástupca akcionára spoločnosti SSDZ, a.s. o schválení spoločnosti KREDIT AUDIT, spol. so sídlom na Prievozskej 14/A v Bratislave, ako firmy, ktorá bude poverená vykonávaním auditu účtovnej závierky za rok 2003 spoločnosti SSDZ, a.s.

Dátum: 14. júla 2004
Rozhodnutie ministra zahraničných vecí Slovenskej republiky ako štatutárny zástupca akcionára spoločnosti SSDZ, a.s.  – súhlas s výmazom záložného práva v prospech Ľudovej banky, a.s. ( areál Podjavorinskej 4, Bratislava ) a súhlas so založením stavby  administratívneho centra Diplomat zapísané ako výlučné vlastníctvo SSDZ, a.s. na liste vlastníctva č. 939 Katastrálneho úradu v Bratislave – Staré  Mesto v prospech Ľudovej banky, a.s. na zabezpečenie úveru vo výške 180 mil. Sk použitého na financovanie výstavby administratívneho centra. 

Dátum: december 2004
Rozhodnutie ministra zahraničných vecí Slovenskej republiky ako štatutárny zástupca akcionára spoločnosti SSDZ, a.s. o schválení podnikateľského plánu na rok 2005.

Notárska zápisnica N 104/2004, Nz 20035/2004 zo dňa 08.03.2004
-	odvolanie predsedu DR Mgr. Grácza
-	odvolanie člena DR RNDr. Hrbáča
-	menovanie nového predsedu DR Ing. Bratka
-	menovanie nového člena DR p. Goliana

       Notárska zápisnica  N 428/2004, Nz 92699/2004 zo dňa 16.12.2004
       -    zmena stanov spoločnosti 

Zasadnutia Valného zhromaždenia SSDZ, a.s. za rok 2004

Dátum: 26. augusta 2004 o 13.00 h
Prítomní: valné zhromaždenie SSDZ, a.s. zastúpené Ministerstvom zahraničných vecí SR
                  predstavenstvo
                  dozorná rada   
Program: 1.schválenie účtovnej závierky spoločnosti a rozdelenie zisku za rok 2003
                 2. schválenie výročnej správy spoločnosti za rok 2003
                 3. informácia o hospodárskych výsledkov za I. polrok 2004 a schválenie úpravy    
                     plánu na II. polrok 2004 ( operatívny plán)
                 4. Informácia  o  výsledku  auditu  spoločnosti   realizovaného   spoločnosťou 
                    DELOITTE & TOUCHE   
                 5. záverečná správa o výstavbe Administratívneho centra DIPLOMAT

Prijaté uznesenia: 
č. 1/2004 - schválenie účtovnej závierky spoločnosti a rozdelenie zisku za rok 2003
                - schválenie výročnej správy spoločnosti za rok 2003
č. 2/2004 – berie na vedomie informáciu o hospodárskych výsledkov za  I.  polrok 2004  a 
                         schvaľuje úpravu  plánu na II. polrok 2004 ( operatívny plán)
č. 3/2004 -  berie na vedomie Informáciu  o  výsledku  auditu  spoločnosti    realizovaného   
                   spoločnosťou    DELOITTE  &  TOUCHE  a  informáciu  o  Záverečná správa 
                   o výstavbe Administratívneho centra DIPLOMAT   

Výkon činnosti Dozornej rady SSDZ, a.s.

1.	Zasadnutie Dozornej rady SSDZ, a.s. dňa 26. februára 2004

Program rokovania:
-	Prerokovanie nájomnej zmluvy na prenájom nebytových priestorov v AC DIPLOMAT (ďalej len „NZ“) pre Európsku komisiu a Európsky parlament (ďalej len „EP a EK“);
-	Rôzne

Dozorná rada spoločnosti Správa služieb diplomatickému zboru, a.s. (ďalej len „DR SSDZ, a.s.“) v nadväznosti na odporúčanie Právneho odboru a Predstavenstva SSDZ, a.s. a v súlade s ustanovením čl. 11.4 písm. c) Stanov spoločnosti, uznesením č. 1/2004 schválila formu nájomnej zmluvy na prenájom nebytových priestorov v administratívnom centre DIPLOMAT pre Európsku komisiu a Európsky parlament, vrátane vyšpecifikovaných služieb. Taktiež odporučila uzavrieť zmluvu v Sk (slovenských korunách).

V rámci bodu rôzne, členovia DR žiadali generálneho riaditeľa SSDZ, a.s., o prerokovanie s akcionárom spoločnosti SSDZ, a.s. o doplnenie členov DR SSDZ, a.s.. 

2.	Zasadnutie Dozornej rady SSDZ, a.s. dňa 14. apríla 2004

Program rokovania:
-	Prerokovanie pripomienok NKÚ k činnosti SSDZ, a.s. a príprava stanoviska pre jediného akcionára
-	Rôzne

DR podrobne prerokovala jednotlivé časti materiálu predloženého Predstavenstvom SSDZ, a.s. a dospela k záveru – upraviť a doplniť prerokovaný materiál podľa pripomienok členov DR a skompletizovaný materiál pre NKÚ opätovne predložiť DR.

V bode rôzne boli členovia DR oboznámení, že dňa 16.04.2004 absolvujú obhliadku objektov SSDZ, a.s. a dňa 12.5.2004 seminár o právach a povinnostiach DR. 

3.	Zasadnutie Dozornej rady SSDZ, a.s. dňa 06. mája 2004

Program rokovania:
-	Prerokovanie účtovnej závierky SSDZ, a.s. za rok 2003
-	Rôzne

DR uznesením č. 2/2004 jednomyseľne schválila účtovnú závierku SSDZ, a.s. za rok 2003.
Uznesením č. 3/2004 v súlade so závermi audítora, DR odporučila vedeniu SSDZ, a.s., na zlepšenie finančnej situácie, vypracovať program lepšieho využitia bytového fondu, vrátane úpravy nájomného. Taktiež odporučila zaviesť účasť, tzv. sankčné postihy pre pracovníkov oddelenia marketingu, zodpovedných za prenájom objektov a priestorov vo vlastníctve SSDZ, a.s., vrátane rekreačného zariadenia Liptovský Ján. 
DR opätovne odporučila Predstavenstvu SSDZ, a.s. uzatvárať nájomné zmluvy v SKK. V prípade uzatvorenia nájomnej zmluvy v nevýhodnej mene (napr. USD), uzatvárať nájomné zmluvy na kratšie obdobie a s klauzulami (napr. inflácia a pod.).

Na základe nejasností ohľadom zákona č. 523/2001 Z.z. DR prijala uznesenie č. 4/2004, ktorým odporúča Predstavenstvu SSDZ, a.s., vyžiadať si písomné stanovisko od Úradu verejného obstarávania či SSDZ, a.s. spadá pod zákon 575/2001 Z.z. o verejnom obstarávaní. V prípade vyžiadania stanoviska predložiť jeho kópiu DR.

4.	Zasadnutie Dozornej rady SSDZ, a.s. dňa 18. mája 2004

Program rokovania:
-	Návrh na schválenie upresňujúcich zmluvných podmienok súvisiacich s aplikáciou schváleného modelu alternatívneho zhodnotenia nehnuteľného majetku vo vlastníctve SSDZ, a.s.
-	Návrh na ďalšie využitie majetku – objekt na Panskej 3 – 5
-	Rôzne

DR SSDZ, a.s. uznesením č. 5/2004 jednomyseľne schválila materiál predložený Predstavenstvom SSDZ, a.s. „Návrh na schválenie upresňujúcich zmluvných podmienok súvisiacich s aplikáciou schváleného modelu alternatívneho zhodnotenia nehnuteľného majetku vo vlastníctve SSDZ, a.s.“, týkajúci sa pozemkov schválených Predstavenstvom a Dozornou radou SSDZ, a.s. na zhodnotenie touto formou dňa 27. októbra 2003 a súhlasila s navrhovanými zmenami v zmysle schváleného materiálu, ktorými sa upresňujú zmluvné vzťahy s investorom.

Na základe informácií od členov Predstavenstva k návrhu na ďalšie využitie majetku – objekt na Panskej 3-5 (neefektívnosť v tom čase investovania do rekonštrukcie nevyhnutných 10 mil. Sk, nakoľko za 2-3 roky by boli potrebné ďalšie investície; rekonštrukcia zo strany SSDZ, a.s. v tom čase z finančného hľadiska nebola možná; absolútne vylúčený predaj), kedy sa javilo ako najvhodnejšie riešenie alternatívne zhodnotenie majetku (rekonštrukcia objektu vykonaná budúcim nájomníkom), DR SSDZ, a.s. prijala uznesenie č. 6/2004, ktorým jednomyseľne schválila materiál predložený Predstavenstvom SSDZ, a.s. „Návrh na ďalšie využitie majetku – objekt na Panskej 3-5“ v predloženom znení s tým, že Predstavenstvo SSDZ, a.s. zvolá spoločné zasadnutie s Dozornou radou pred podpisom nájomnej zmluvy, predmetom ktorého bude špecifikácia konkrétnych podmienok nájmu.

V bode rôzne, členovia DR opätovne apelujú na Predstavenstvo SSDZ, a.s., aby riešilo problém súvisiaci s rekreačným zariadením Liptovský Ján.

5.	Zasadnutie Dozornej rady SSDZ, a.s. dňa 07. júna 2004

Program rokovania:
-	Návrh na čerpanie rezervy určenej na navŕšenie štandardu administratívneho centra „DIPLOMAT“
-	Rôzne

DR SSDZ, a.s., uznesením č. 7/2004 jednomyseľne odsúhlasila použitie časti rezervy na AC DIPLOMAT na realizáciu zariadenia laser špic na budove „A“ AC DIPLOMAT v hodnote 714 tis. Sk vrátane DPH a použitie zostatku rezervy na realizáciu stavebných úprav nebytových priestorov v budove „A“ AC DIPLOMAT určených pre užívanie Európskej komisie a Európskeho parlamentu vo výške 3 034 994,60 Sk.  

V rôznom predseda DR odporučil pripraviť ponuku objektov určených na rezidenciu alebo ambasádu pre veľvyslanca Izraela. Ďalej odporučil vedeniu SSDZ, a.s. vyžiadať si od externého audítora DELOITTE&TOUCH analýzu reálnych možností odvodov dividend v súvislosti s uznesením vlády SR č. 444/2003.

6.	Zasadnutie Dozornej rady SSDZ, a.s. dňa 16. júna 2004

Program rokovania:
-	Prerokovanie Výročnej správy SSDZ, a.s. za rok 2003
-	Prerokovanie návrhu na rozdelenie čistého zisku SSDZ, a.s. za rok 2003
-	Rôzne 

DR SSDZ, a.s., uznesením č. 8/2004 jednomyseľne odporučila Valnému zhromaždeniu SSDZ, a.s. schváliť Výročnú správu SSDZ, a.s. za rok 2003. 
Taktiež DR odporučila Predstavenstvu SSDZ, a.s. čo najskôr uskutočniť výmenu objektu SSDZ, a.s. na Panenskej ul. za prázdny objekt od magistrátu hlavného mesta SR v primeranej hodnote.
Za nepriaznivú položku DR označila rekreačné zariadenie Liptovský Ján. 

Uznesením č. 9/2004 DR SSDZ, a.s., jednomyseľne odporučila Valnému zhromaždeniu SSDZ, a.s., schváliť návrh na rozdelenie čistého zisku SSDZ, a.s. za rok 2003. 

7.	Zasadnutie Dozornej rady SSDZ, a.s. dňa 24. augusta 2004

Program rokovania:
-	Schválenie úpravy podnikateľského plánu na II. polrok 2004
-	Rôzne

Úpravu podnikateľského plánu SSDZ, a.s. na II. polrok 2004 si vyžiadali skutočnosti ako: zmena zákona o DPH; vstup SR do EÚ (zmeny účtovných postupov); predaj bytov na základe rozhodnutia Valného zhromaždenia zo dňa 15.12.2003; zmena organizačnej štruktúry na základe odporúčania D&T; zníženie dane z prevodu a prechodu nehnuteľností z 6% na 3%; pretrvávajúci pokles USD voči SKK. DR SSDZ, a.s., uznesením č. 10/2004 jednomyseľne odporučila Valnému zhromaždeniu SSDZ, a.s. schváliť úpravu podnikateľského plánu SSDZ, a.s. na druhý polrok 2004 za podmienky, že bude dodržaný hospodársky výsledok v pôvodne plánovanej výške.
 
V rámci bodu rôzne DR SSDZ, a.s. bola informovaná o hospodárení spoločnosti SSDZ, a.s. za I. polrok 2004. 

8.	Zasadnutie Dozornej rady SSDZ, a.s. dňa 07. októbra 2004

Program rokovania:
-	Alternatívne zhodnotenie majetku SSDZ, a.s.
-	Návrh na úpravu Stanov SSDZ, a.s.
-	Rôzne

Vzhľadom na cieľ Predstavenstva SSDZ, a.s., ktorého zámerom je lepšie zhodnotiť majetok SSDZ, a.s. než bol do toho času zhodnotený (formou tzv. alternatívneho zhodnotenia za podmienok, ktoré DR schválila v októbri 2003), predložilo DR SSDZ, a.s. na prerokovanie materiál o alternatívnom zhodnotení pozemku s garážami na Jančovej ulici v Bratislave.

Z uvedeného vyplynulo uznesenie:
-	č.11, ktorým DR jednomyseľne schválila predložený návrh alternatívneho zhodnotenia majetku SSDZ, a.s. – Jančova za predpokladu, že vedenie spoločnosti SSDZ, a.s. predloží Dozornej rade posudok znalca o finančnom zhodnotení majetku (pozemok, garáže, atď.);
-	č. 12, ktorým DR zaviazala vedenie spoločnosti SSDZ, a.s., predložiť zmluvu s investorom alternatívneho zhodnotenia majetku SSDZ, a.s. – Jančova pred jej podpísaním na prerokovanie DR SSDZ, a.s.;
-	č. 13, ktorým DR odporučila vedeniu SSDZ, a.s. zakomponovať do zmluvy s investorom alternatívneho zhodnotenia majetku SSDZ, a.s. – Jančova klauzulu, aby predaj domov a prenájom garáži sprostredkovávala SSDZ, a.s., ako aj vykonávala správcovstvo domov.

Z dôvodu požiadavky jediného akcionára o širšiu spoluprácu DR a Predstavenstva SSDZ, a.s. a rozšírenia kompetencií DR, DR uznesením č. 14/2004 jednomyseľne odporučila Valnému zhromaždeniu SSDZ, a.s. schváliť a zapracovať navrhované zmeny do Stanov spoločnosti SSDZ, a.s. s účinnosťou od 1. januára 2005. 

Uznesením č. 15/2004 DR SSDZ, a.s. navrhla Valnému zhromaždeniu SSDZ, a.s., aby v zmysle článku VII bodu 7.1 písmena i) Stanov spoločnosti rozhodlo o vyplatení odmien členom Predstavenstva SSDZ, a.s. za úspešnú realizáciu investičnej akcie AC DIPLOMAT vo výške ich mesačnej odmeny, schválenej Valným zhromaždením.

9.	Zasadnutie Dozornej rady SSDZ, a.s. dňa 26. novembra 2004

Program rokovania:
-	Návrh na využitie majetku – objekt na Panskej 3-5 v Bratislave
-	Alternatívne zhodnotenie majetku SSDZ, a.s. - Jančova II
-	Návrh na kúpu umeleckého diela – trojrozmerná plastika z bronzu, charakterizujúca poslanie AC Diplomat – Dom EÚ
-	Udelenie výnimky z Cenníka BaNP
-	Rôzne

DR SSDZ, a.s. uznesením č. 16/2004 jednomyseľne schválila predložený návrh využitia objektu Panská 3-5 v Bratislave a zmluvu o nájme nebytových priestorov Panská 3-5 v Bratislave za nájomné počas prvého roku nájmu min. 1,1 mil. Sk a od roku 2006 a ďalších rokov min. 3,1 mil. Sk a s podmienkou, že budú zapracované do zmluvy pripomienky Dozornej rady SSDZ, a.s. a konečná verzia zmluvy bude predložená pred podpisom k nahliadnutiu Dozornej rade SSDZ, a.s.

Uznesením č. 17/2004 DR SSDZ, a.s. schválila Alternatívu II alternatívneho zhodnotenia majetku SSDZ, a.s. – Jančova II v nasledovnom upravenom znení: SSDZ, a.s. nadobudne jeden vilový dom a minimálne 12 garážových státí v podzemných garážach, vrátane stavebných úprav existujúceho areálu objektu Jančova podľa predloženej štúdie vypracovanej spoločnosťou EXPO-LINE. DR zároveň schválila zmluvu o spolupráci bez pripomienok. DR navrhla Alternatívu III. alternatívneho zhodnotenia majetku SSDZ, a.s. – Jančova II v nasledovnom znení: SSDZ, a.s. nadobudne dva vilové domy a minimálne 3 garážové státia v podzemných garážach, vrátane stavebných úprav existujúceho areálu objektu Jančova podľa predloženej štúdie vypracovanej spoločnosťou EXPO-LINE.

Vzhľadom na list predsedu Predstavenstva SSDZ, a.s., ktorým sa obrátil na predsedu DR s návrhom na kúpu umeleckého diela určeného na dotvorenie a skrášlenie exteriérov AC DIPLOMAT, DR prorokovala kúpu diela a následne prijala uznesenie č. 18/2004, ktorým schválila predložený návrh na kúpu umeleckého diela – trojrozmerná plastika z bronzu, charakterizujúca poslanie AC Diplomat – Dom EÚ v celkovej cene 2,5 mil. Sk za podmienky, že ukončenie realizácie a zúčtovanie sa uskutoční v roku 2005 a SSDZ, a.s. zahrnie do podnikateľského plánu na rok 2005 odvod dividend vo výške stanovenej uznesením vlády na uvedený rok (t.j. rok 2005). V cene sú zahrnuté náklady na odlievanie sochy do bronzu, vrátane jej osadenia a autorskej odmeny umelca. Autor sochy je povinný zabezpečiť počas štyroch rokov jej bezplatnú údržbu ako aj bezplatné zapožičanie štyroch monumentálnych plastík.

Uznesením č. 19/2004 DR SSDZ, a.s. jednomyseľne schválila udelenie výnimky a odsúhlasenie mesačného nájmu na 1 650,- EUR +  garáž 120,- EUR s 19% DPH pre byt na Čmelovci číslo 6/IV/10 – 8/IV/9 o rozlohe 164 m2 pre spoločnosť KIA MOTORS, so začiatkom nájmu od 1.12.2004 na obdobie min. 2 rokov. Celkový mesačný príjem z nájmu pre SSDZ, a.s. bude predstavovať mesačne 1 792,- EUR. Nájomca bude samostatne znášať náklady na elektrickú energiu a plyn.

Predmetom bodu rôzne boli zmeny v bode C.9 uznesenia vlády SR č. 444/2003.

10.	Zasadnutie Dozornej rady SSDZ, a.s. dňa 17. decembra 2004

Program rokovania:
-	Posúdenie anonymného podania na generálneho riaditeľa a predsedu Predstavenstva SSDZ, a.s., JUDr. Iva Hlaváčka, PhD.  a vypracovanie stanoviska
-	Návrh zmluvy o nájme nebytových priestorov objektu na Panskej 3-5 v Bratislave
-	Rôzne

Na základe stanoviska JUDr. Iva Hlaváčka, PhD. a uskutočnených kontrol a šetrení na SSDZ, a.s., DR posúdila skutočnosti uvádzané v anonymnom podaní a vypracovala písomné stanovisko adresované Generálnej inšpekcii MZV SR, ktorá následne vypracuje a zašle kvalifikované stanovisko k anonymnému podaniu týkajúceho sa JUDr. Iva Hlaváčka, PhD. Najvyššiemu kontrolnému úradu SR.

Uznesením č. 20/2004 DR SSDZ, a.s. jednomyseľne schválila predložený prepracovaný návrh zmluvy o nájme nebytových priestorov objektu Panská 3-5 v Bratislave za dodržania minimálne tých podmienok, ktoré boli schválené na zasadnutí DR dňa 26.11.2004. DR bude predložená na schválenie konečná verzia zmluvy.

DR obdržala na zasadnutí návrh zmluvy o nájme nehnuteľnosti, a to rekreačného zariadenia Diplomat v Liptovskom Jane, ktorý bude prerokovaný dňa 21.12.2004.

11.	Zasadnutie Dozornej rady SSDZ, a.s. dňa 17. decembra 2004

Program rokovania:
-	Zmluva o nájme nehnuteľnosti – rekreačného zariadenia Diplomat, Liptovský Ján
-	Rôzne

DR SSDZ, a.s. uznesením č. 21/2004 schválila s podmienkou zapracovania pripomienok členov DR predložený návrh zmluvy o nájme nehnuteľnosti – rekreačné zariadenie Diplomat, Liptovský Ján v termíne od 1.1.2005 s dobou nájmu na 1 rok a opciou na ďalšie roky s možnosťou prehodnotenia podmienok zmluvy obidvomi stranami po roku nájmu.

V rámci bodu rôzne DR SSDZ, a.s. uznesením č. 22/2004 jednomyseľne schválila predloženú zmluvu o nájme nebytových priestorov objektu Panská 3-5 v Bratislave so spoločnosťou OPTIFIN, s investíciou počas prvých 3 rokov v celkovej výške 100 mil. Sk a počas 30 rokov nájomné vo výške 3,5 mil. Sk ročne. 

Spoločné zasadnutia Predstavenstva a Dozornej rady SSDZ, a.s. za rok 2004

I.	dátum: 18. marca 2004
program: 1. Základná informácia o SSDZ, a.s. (založenie, majetok, orgány spoločnosti, vzťah k pôvodnej štátnej príspevkovej organizácii)
  2. Informácia o základných konštitutívnych listinách a interných predpisoch   SSDZ, a.s. (stanovy, organizačný poriadok)
3.  Informácia o základných parametroch ekonomiky SSDZ, a.s. (podnikateľský    plán, ekonomické výsledky a pod.)
4. Informácia o najvýznamnejších obchodných aktivitách spoločnosti (AC Diplomat, alternatívne financovanie, predaj majetku, výstavba nových nehnuteľností, Panenská 11

Predseda Predstavenstva SSDZ, a.s. privítal a predstavil na spoločnom zasadnutí nového predsedu a nového člena Dozornej rady SSDZ, a.s., ktorí boli menovaní ministrom zahraničných vecí SR, ako jediným akcionárom spoločnosti.  Predstavenstvo oboznámilo nového predsedu a nového člena Dozornej rady s činnosťou Správy služieb diplomatickému zboru, a.s.